**ÅRSMELDING 2015 – TRØNDELAG REDAKTØRFORENING**

**Styrets sammensetning – revisor**

Leder:

Kjell-Ivar Myhr, Stjørdalens Blad/Malvik-Bladet.

Styremedlemmer:

Roger Rein, Innherred.

Merete Verstad, NRK.

Gunn Magni Galaaen, Trønder-Avisa.

Erlend Hansen Juvik, Adresseavisen.

Vara:

Heidi Kultorp, Adresseavisen.

John Arne Moen, Trønder-Avisa.

Revisor:

Stein Arne Sæther, Adresseavisen.

**Foreningens virksomhet**

**Styrearbeidet**

Styret har siden forrige årsmøte hatt to møter, og ellers kontakt via epost. I første styremøte ble det lagt en plan for arbeidet i perioden, som stort sett er fulgt.

**Økonomien**

Det har vært et mål for arbeidet i perioden å få orden på økonomien, etter at foreningen året før gikk i minus. Det er derfor ikke arrangert noen medlemstur i 2015.

**Medlemsaktiviteter**

Det har de siste årene vært vanskelig å få særlig oppslutning om tradisjonelle medlemsmøter. I denne perioden har vi lyktes bedre med en egen fagdag arrangert på dagtid, og medlemsmøter i samarbeid med andre aktører. Det ble ellers arrangert julebord på To rom og kjøkken, og Trøndelag redaktørforening var som vanlig sterkt involvert i Hellkonferansen.

**Fagdag – Adressa-huset**

Torsdag 22. oktober arrangerte Trøndelag redaktørforening for første gang en fagdag på dagtid. Den ble lagt til Adressa-huset, der nyhetsredaktør Erlend Hansen Juvik guidet oss rundt i de nye lokalene. På programmet sto ellers et møte med den nye sjefredaktøren Tor Olav Mørseth, mens redaktør for nett og mobil Atle Bersvendsen informerte om ungdomssatsingen trd.by. Fagdagen varte en halv dag, og ble innledet med lunsj på restauranten CowSea. Det ble et vellykket arrangement med 22 påmeldte medlemmer.

**Medlemsmøte – NXT Media-konferansen**

Trøndelag redaktørforening arrangerte et godt besøkt medlemsmøte på NXT Media-konferansen ved Royal Garden Hotel 17. november. Et fullsatt konferanserom fikk med seg følgende program:

* Gard Michalsen i Medier24 om hvordan han har skapt et nytt, konkurransedyktig medienettsted og sin egen enmannsbedrift.
* Ole Petter Nyhaug, som er innovasjonsoptimist og konsekvent på brukernes side.
* Magne Otterdal om robotjournalistikk, dvs. å skreddersy innhold for den enkelte bruker, basert på algoritmer og big data.

**Stipend – NXT Media-konferanse**

Syret i Trøndelag redaktørforening lyste ut fire stipend til medlemmer som hadde lyst til å delta på hele konferansen. Ved tildeling ble det tatt hensyn til mediebedriftens økonomi. Følgende medlemmer ble tildelt stipend: Dag Rønning, Gatemagasinet Sorgenfri, Karina Lein, Byavisa, Bjørn Rønningen, Hitra-Frøya og Tore Aashim, Opdalingen.

**Medlemsmøte - Hvor ble det av mediemakten?**

Trøndelag redaktørforening hadde torsdag 14. april i år et medlemsmøte om mediemakt i Adressa-huset. Møtet ble arrangert i samarbeid med Trondhjems Journalistforening og Litteraturhuset. Gudmund Hernes, som ledet den første maktutredningen og tok initiativ til systematisk beskrivelse av medier og makt i Norge, holdt foredrag om medieutviklingen og hvordan han ser på mediemakten i dag. Sigrid Gjelland fra NRK og Camilla Kilnes fra Adresseavisen fulgte opp med kommentarer til Hernes’ betraktninger, og det ble åpnet for spørsmål og kommentarer fra salen. 80-90 personer deltok på møtet.

**Representasjon**

**Hellkomiteen**

Følgende medlemmer av Trøndelag redaktørforening var med i Hellkomiteen 2016: Kim Riseth, Namdalsavisa, Tone Sofie Aglen, Adresseavisen, og Roger Rein, Innherred.

**Norsk redaktørforenings vederlagsfond**

Kjell-Ivar Myhr har i perioden vært styreleder i vederlagsfondet, som forvalter redaktørenes kollektive vederlagsmidler fra Kopinor og Norwaco. Fondet deler ut studiestipender og stipender til internasjonale konferanser og kongresser, samt støtte til faglige konferanser og tiltak i regi av NRs regionforeninger. Fondet ga blant annet 25.000 kr i støtte til Hellkonferansen 2016.